José Callejón

José María Callejón Bueno (s. 11. helmikuuta 1987 Motril, Granadan maakunta, Espanja) on espanjalainen uransa päättänyt jalkapalloilija. 

Hänellä on kaksoisveli Juanmi, joka pelaa myös jalkapalloa. He ovat kumpainenkin Real Madridin kasvatteja.

 Ura 

 Seuraura 

Callejón teki ensiesiintymisensä ammattilaisurallaan toukokuussa 2007 Real Madrid Castillan paidassa. Hän pelasi kauden 2006–2007 lopussa yhteensä neljä ottelua. Seuraavalla kaudella 2007–2008 Castillassa hän pelasi 37 ottelua ja teki niissä 21 maalia, ollen sarjan paras maalintekijä.

Vuonna 2008 Callejón siirtyi pääsarjajoukkue Espanyoliin neljävuotisella sopimuksella. Hän teki ensiesiintymisensä maan pääsarjassa 20. syyskuuta 2008 kotiottelussa Getafea vastaan. 15. maaliskuuta 2009 Espanyolin taisteltua tiukasti sarjapaikasta Callejón onnistui maalinteossa ensimmäistä kertaa tärkeässä ottelussa Mallorcaa vastaan, joka päättyi lopulta 3–3-tasapeliin.

Kausiksi 2011–2013 Callejón palasi Real Madridiin. Hän pelasi kahden kauden aikana La Ligassa 55 ottelua ja teki niissä kahdeksan maalia. Hän voitti Espanjan liigamestaruuden vuonna 2012. Mestarien liigassa hän pelasi yhdeksän ottelua ja teki niissä seitsemän maalia.

Kesällä 2013 Callejón siirtyi italialaisseura Napoliin, jossa hän pelasi sitten seitsemän kauden ajan. Viiden ensimmäisen kauden aikana hän oli poissa vain kahdesta Napolin Serie A -ottelusta, ensimmäisellä kerralla varoitustilin täyttymisen ja toisella kerralla edellisen ottelun ulosajon vuoksi. Ensimmäisellä kaudellaan hän teki 15 liigamaalia ja seuraavilla yksitoista, seitsemän, neljätoista ja kymmenen. Kaudella 2018–2019 hän pelasi 34 liigaottelua ja teki niissä kolme maalia. Kaudella 2019–2020 hän pelasi Serie A:ssa 33 ottelua ja teki niissä niissä neljä maalia. Hän voitti Italian cupin vuosina 2014 ja 2020. Mestarien liigassa hän pelasi Napolin edustajana 33 ottelua ja teki niissä neljä maalia.

Lokakuussa 2020 Callejón siirtyi Fiorentinaan kaksivuotisella sopimuksella. Kaudella 2020–2021 hän pelasi 20 Serie A:n ottelua ja kaksi Italian cupin ottelua, joissa hän teki yhden maalin. Kaudella 2021–2022 hän pelasi 30 Serie A -ottelua ja teki kauden ainoan maalinsa 30. marraskuuta 2021 Sampdoriaa vastaan.

Heinäkuussa 2022 Callejón teki sopimuksen espanjalaisseura Granadan kanssa. Granadan sarjanousuun päättyneellä kaudella 2022–2023 hän pelasi 42 Segunda Divisiónin ottelua, joissa hän teki neljä maalia. Kaudella 2023–2024 hän pelasi 25 Primera Divisiónin ottelua.

Heinäkuussa 2024 Callejón teki sopimuksen Espanjan kolmanneksi korkeimmalla sarjatasolla pelanneen Marbellan kanssa. Kaudella 2024–2025 hän pelasi 38 Primera Federaciónin ottelua, joissa hän teki 11 ja syötti 10 maalia. Copa del Reyssä hän pelasi kolme ottelua.

Toukokuussa 2025 Callejón ilmoitti lopettavansa ammattilaisuransa.

 Maajoukkueura 

Callejón pelasi Espanjan alle 21-vuotiaiden maajoukkueessa neljä ottelua ja teki yhden maalin. Espanjan miesten maajoukkueessa hän pelasi ensimmäisen kerran marraskuussa 2014 EM-karsintaotteluissa Valko-Venäjää ja Saksaa vastaan. Marraskuussa 2016 hän pääsi muutamaksi minuutiksi kentälle MM-karsintaottelussa Makedoniaa vastaan. Lokakuussa 2017 hän pelasi MM-karsintaottelussa Israelia ja marraskuussa 2017 ystävyysottelussa Venäjää vastaan.

 Lähteet 

 Aiheesta muualla 
 José Callejónin tilastot BDFutbol-sivustolla 

Luokka:Espanjalaiset jalkapalloilijat
Luokka:Vuonna 1987 syntyneet
Luokka:Elävät henkilöt